b'\n_START_ARTICLE_\nBryndiagonalen\n_START_PARAGRAPH_\nBryndiagonalen er en mulig fremtidig jernbaneforbindelse mellom Follobanen og Hovedbanen, en tverrforbindelse som vil avlaste s\xc3\xb8rkorridoren inn i og ut av Oslo. Bryndiagonalen er under utredning som et eget prosjekt tilknyttet Follobanen. I utredningsarbeidet skal man ta stilling til fremtidig anvendelse for b\xc3\xa5de gods- og persontrafikk.\n_START_SECTION_\nBakgrunn\n_START_PARAGRAPH_\nOslo \xe2\x80\x94 Follo \xe2\x80\x94 \xc3\x98stfold \xe2\x80\x94 G\xc3\xb6teborg (S\xc3\xb8rkorridoren) er Norges eneste landbaserte transport\xc3\xa5re mot kontinentet. Det p\xc3\xa5g\xc3\xa5ende arbeidet med Follobanen vil doble jernbanekapasiteten mellom Oslo og Ski. Follobanen skal g\xc3\xa5 i en egen nybygd tras\xc3\xa9 \xc3\xb8st for dagens jernbanetras\xc3\xa9. I prosjektbeskrivelser og utredninger fra Jernbaneverket er planen \xc3\xa5 bruke den nybygde Follobanen til persontransport, mens flytting av persontog fra \xc3\x98stfoldbanen til Follobanen, vil legge til rette for \xc3\xb8kt godstrafikk p\xc3\xa5 \xc3\x98stfoldbanen._NEWLINE_Planene om en egen diagonal fra Grorud/Alnabru er lansert som en tenkt del av prosjektet med Follobanen. Bryndiagonalen vil etablere en direkte forbindelse mellom Grorud/Alnabru og Follobanen. B\xc3\xa5de mulighetene for kortere reisetid for reisende til Groruddalen, samt en raskere godsforbindelse til Alnabru er nevnt.\n_START_SECTION_\nGodstrafikk\n_START_PARAGRAPH_\n80% av all landbasert godstrafikk til og fra utlandet g\xc3\xa5r gjennom S\xc3\xb8rkorridoren. Dette godset fraktes i dag hovedsakelig med trailere. Brorparten av godset skal fra og til godsterminalen p\xc3\xa5 Alnabru (Groruddalen). _NEWLINE_Dette vil im\xc3\xb8tekomme m\xc3\xa5lsetningen om \xc3\xa5 l\xc3\xb8fte godstrafikk fra landeveien til jernbanen. Jernbaneverket kalkulerer med at E6 og E18 vil avlastes for rundt 750 vogntog per virked\xc3\xb8gn dersom Bryndiagonalen bygges. Dessuten vil \xc3\x98stfoldbanen mellom Oslo og Ski og godssporet Loenga-Alnabru (Alnabrulinjen) avlastes. _NEWLINE_I de 52 h\xc3\xb8ringssvarene til Follobanens konsekvensutredning er viktigheten av \xc3\xa5 fullf\xc3\xb8re Bryndiagonalen trukket frem av mange._NEWLINE_Akershus fylkeskommune og Oslo kommune er mellom dem som argumenterer for \xc3\xa5 fullf\xc3\xb8re Bryndiagonalen samtidig med Follobanen. De er tilsvarende kritiske til b-l\xc3\xb8sningen med godstrafikk over \xc3\x98stfoldbanen \xe2\x80\x94 Alnabrulinjen: Godstrafikk over \xc3\x98stfoldbanen \xe2\x80\x94 Alnabrulinjen er innfl\xc3\xb8kt teknisk da godstogene som kommer til Oslo og skal opp til terminalen p\xc3\xa5 Alnabru m\xc3\xa5 deles i to vognsett, eller kj\xc3\xb8res med to lokomotiv. Dette p\xc3\xa5 grunn av Brynsbakkens bratte stigning.\n_START_SECTION_\nJernbaneverket\n_START_PARAGRAPH_\nI et forel\xc3\xb8big svar den 05.02.2014 svarer Jernbaneverket at de anser det som ineffektivt \xc3\xa5 bygge Brynsdiagonalen og kj\xc3\xb8re godstrafikk gjennom Follobane-tunnelen. Dersom banen skal klare \xc3\xa5 ta unna den forventede trafikkveksten som f\xc3\xb8lge av stor framtidig befolknings\xc3\xb8knig vil det v\xc3\xa6re n\xc3\xb8dvendig \xc3\xa5 reservere Follobanen for persontrafikk. Det vil ikke v\xc3\xa6re plass til godstrafikk p\xc3\xa5 dagtid uten en reduksjon i frekvensen av persontog, og godstrafikk vil derfor bare slippe gjennom en kort periode om natta. Jernbaneverket anbefaler at det istedenfor ses p\xc3\xa5 muligheter for \xc3\xa5 bygge en direkte adkomst mellom \xc3\x98stfoldbanen og Alnabru via Nordstrand eller Langhus.\n_START_SECTION_\nSt\xc3\xb8y\n_START_PARAGRAPH_\nDersom Follobanen reserveres for persontrafikk, vil omr\xc3\xa5dene langs \xc3\x98stfoldbanen kunne oppleve \xc3\xb8kt st\xc3\xb8y som f\xc3\xb8lge av \xc3\xb8kt godstrafikk i omr\xc3\xa5det. Spesielt er det uttrykt frykt for at slik st\xc3\xb8y skal oppst\xc3\xa5 p\xc3\xa5 nattestid. Fra ulikt hold er derfor muligheten for \xc3\xa5 kj\xc3\xb8re godstrafikk gjennom tunnel i Follobanen trukket fram som et tiltak for bomilj\xc3\xb8et i Oppeg\xc3\xa5rd, Ski og Oslo Syd._NEWLINE_Jernbaneverket har som svar til dette pekt p\xc3\xa5 muligheten for andre avb\xc3\xb8tende tiltak for \xc3\xa5 dempe eventuelt \xc3\xb8kt st\xc3\xb8y fra godstrafikken.'